CELEX: 32014D0930(01)
Language: da
Date: 2014-09-15 00:00:00
Title: Europa-Parlamentets Præsidiums afgørelse af 15. september 2014 om ændring af gennemførelsesbestemmelser til statutten for Europa-Parlamentets medlemmer

30.9.2014   
            
            
               DA
            
            
               Den Europæiske Unions Tidende
            
            
               C 340/3
            
         EUROPA-PARLAMENTETS PRÆSIDIUMS AFGØRELSE
   af 15. september 2014
   om ændring af gennemførelsesbestemmelser til statutten for Europa-Parlamentets medlemmer
   2014/C 340/04
   EUROPA-PARLAMENTETS PRÆSIDIUM HAR —
   under henvisning til traktaten om Den Europæiske Unions funktionsmåde, særlig artikel 223, stk. 2,
   under henvisning til statutten for Europa-Parlamentets medlemmer (1) (herefter »statutten«),
   under henvisning til artikel 10 og artikel 25 i Europa-Parlamentets forretningsorden,
   ud fra følgende betragtninger:
   
               (1)
            
            
               Nogle medlemmer af Europa-Parlamentet fortsætter med at få udbetalt vederlag, overgangsgodtgørelse og pension i overensstemmelse med deres respektive nationale ordninger, idet de har benyttet sig af den mulighed, der blev indført med statuttens artikel 25 i 2009. Sådanne afgørelser er ifølge statuttens artikel 26, stk. 2, »endelige og uigenkaldelige« og gælder ifølge statuttens artikel 25, stk. 1, »i hele mandatperioden«.
            
         
               (2)
            
            
               I medfør af artikel 81, stk. 4, i Gennemførelsesbestemmelser til statutten for Europa-Parlamentets medlemmer (2) (»gennemførelsesbestemmelserne«) har sådanne medlemmer fortsat ret til at få godtgjort omkostninger i forbindelse med sygdom af Parlamentet, forudsat at de modtager en national pension og ikke er dækket af en primær sygeforsikring.
            
         
               (3)
            
            
               Anvendelsen af gennemførelsesbestemmelsernes artikel 81, stk. 4, har vist sig utilstrækkelig til at dække alle de omstændigheder, hvorunder et medlem bør være berettiget til at kræve godtgørelse fra Parlamentet for udgifter i forbindelse med sygdom.
            
         
               (4)
            
            
               Såfremt et medlem under sin mandatperiode lider af en anerkendt alvorlig sygdom, som forhindrer vedkommende i at fuldføre sin mandatperiode, bør Parlamentet, under forudsætning af at passende betingelser er opfyldt, sikre, at den nødvendige behandling kan fortsættes, så længe det er medicinsk nødvendigt.
            
         
               (5)
            
            
               Navnlig bør godtgørelse for udgifter i forbindelse med sygdom være begrænset til tilfælde, hvor den alvorlige sygdom er forårsaget af en hændelse, der har fundet sted i løbet af mandatperioden og har forhindret medlemmet i at udøve den sidste del deraf, at sygdommen er anerkendt af Parlamentet som en alvorlig sygdom i løbet af mandatperioden, og at behandlingen af sygdommen er blevet påbegyndt i løbet af medlemmets mandatperiode.
            
         
               (6)
            
            
               Endvidere bør Parlamentets ansvar for sådanne udgifter være begrænset til supplerende dækning, såfremt omkostningerne i forbindelse med sygdom dækkes delvist på nationalt plan —
            
         TRUFFET FØLGENDE AFGØRELSE:
   Artikel 1
   I gennemførelsesbestemmelsernes artikel 81 tilføjes følgende stykke:
   
      »5.   Tidligere medlemmer, der i henhold til statuttens artikel 25 eller 29 modtager en national pension og lider af en anerkendt alvorlig sygdom, har ret til at få godtgjort deres omkostninger i forbindelse med sygdom i forbindelse med fortsættelsen af en igangværende behandling i overensstemmelse med de betingelser, der er fastsat i disse gennemførelsesbestemmelser, forudsat at:
      
                  a)
               
               
                  den alvorlige sygdom er forårsaget af en hændelse, der har fundet sted i løbet af mandatperioden og har forhindret medlemmet i at udøve den sidste del deraf
               
            
                  b)
               
               
                  sygdommen er anerkendt af Parlamentet som en alvorlig sygdom i løbet af medlemmets mandatperiode, og
               
            
                  c)
               
               
                  behandlingen af sygdommen er påbegyndt i løbet af medlemmets mandatperiode.
               
            Såfremt det tidligere medlem er dækket af en primær sygeforsikring, gælder denne ret kun supplerende dækning, dvs. kun de omkostninger, som ikke er dækket af den primære sygeforsikring.«
   
   Artikel 2
   1.   Denne afgørelse træder i kraft dagen efter offentliggørelsen i Den Europæiske Unions Tidende.
   2.   Denne afgørelse anvendes fra den 1. juli 2014.
   
      (1)  Europa-Parlamentets afgørelse 2005/684/EF, Euratom af 28. september 2005 om vedtagelse af statutten for Europa-Parlamentets medlemmer (EUT L 262 af 7.10.2005, s. 1).
   
      (2)  Europa-Parlamentets præsidiums afgørelse af 19. maj og 9. juli 2008 om gennemførelsesbestemmelser til statutten for Europa-Parlamentets medlemmer (EUT C 159 af 13.7.2009, s. 1).